               COMISIA EUROPEANĂ
            Bruxelles, 13.5.2019
            COM(2019) 221 final
            2019/0107(COD)
            Propunere de
            DECIZIE A PARLAMENTULUI EUROPEAN ȘI A CONSILIULUI
            de împuternicire a Germaniei să modifice acordul bilateral privind transportul rutier încheiat cu Elveția în vederea autorizării operațiunilor de cabotaj în cursul serviciilor de transport rutier internațional de călători cu autocarul și autobuzul în regiunile de frontieră dintre cele două țări

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Obiectul propunerii

                  Regiunile de frontieră din Germania și Elveția sunt strâns integrate. Numeroși cetățeni germani fac naveta pentru a lucra în Elveția și viceversa, iar traficul rutier transfrontalier de călători este dinamic. Există o serie de servicii de transport cu autobuzul și autocarul care traversează frontiera, conectând astfel regiunile frontaliere ale celor două țări.

                  Transportul rutier bilateral de călători și de mărfuri între Elveția și UE este reglementat de Acordul privind transportul terestru între UE și Elveția
                     1
                   (denumit în continuare „Acordul UE”).

                  În conformitate cu articolul 20 alineatul (1) din Acordul UE, „[t]ransportul între două puncte situate pe teritoriul aceleiași părți contractante efectuat de către transportatori stabiliți pe teritoriul celeilalte părți contractante nu este autorizat conform prezentului acord”. Aceasta înseamnă că transportatorii care furnizează serviciile de transport de călători care traversează frontiera pot transporta călători numai pentru a trece frontiera sau pe teritoriul părții contractante în care sunt stabiliți. Operatorii de transport cu autobuzul și cu autocarul stabiliți în Elveția nu pot transporta călători între două puncte situate în partea germană a frontierei, iar operatorii stabiliți în UE nu pot transporta călători între două puncte de pe partea elvețiană a frontierei.

                  Articolul 20 alineatul (2) din Acordul UE permite exercitarea în continuare a drepturilor preexistente în temeiul acordurilor bilaterale încheiate între state membre ale UE și Elveția care erau în vigoare la momentul încheierii Acordului UE, cu condiția să nu existe nicio discriminare între transportatorii din UE și nicio denaturare a concurenței. Prin urmare, cabotajul în transportul de călători cu autocarul și autobuzul este posibil în cadrul relațiilor cu Elveția dacă era prevăzut într-un acord încheiat între un stat membru al UE și Elveția care era în vigoare la 21 iunie 1999. În practică, niciunul dintre acordurile bilaterale relevante dintre statele membre și Elveția care erau în vigoare la momentul respectiv nu prevedea drepturi de cabotaj pentru transportul de călători cu autocarul și autobuzul
                     2
                  .

                  Prin scrisoarea din 11 mai 2017, Germania a informat Comisia că dorește să fie împuternicită de Uniune în conformitate cu articolul 2 alineatul (1) din TFUE pentru a modifica acordul bilateral privind transportul rutier cu Elveția din 1953
                     3
                   în vederea autorizării operațiunilor de cabotaj în cursul furnizării de servicii de transport de călători cu autocarul și autobuzul în regiunea de frontieră dintre cele două țări. În cadrul reuniunii din iunie 2018 a Comitetului UE-Elveția pentru transporturi terestre, instituit prin Acordul UE, Elveția a informat Comisia că este, de asemenea, interesată să modifice acordul în acest sens.

                  Cabotajul în transportul de călători cu autocarul și autobuzul poate îmbunătăți eficiența operațiunilor de transport, deoarece permite creșterea factorului de încărcare al vehiculului. Prin urmare, UE este, în general, favorabilă deschiderii pieței cabotajului, așa cum a procedat și în interiorul UE, în conformitate cu Regulamentul (CE) nr. 1073/2009 privind normele comune pentru accesul la piața internațională a serviciilor de transport cu autocarul și autobuzul
                     4
                   [denumit în continuare „Regulamentul (CE) nr. 1073/2009”]. Autorizarea operațiunilor de cabotaj în contextul furnizării de servicii de transport internațional de călători cu autocarul și autobuzul în regiunile de frontieră dintre Germania și Elveția ar permite transportatorilor implicați să devină mai competitivi și mai eficienți.

                  Competența UE

                  Articolul 3 alineatul (2) din Tratatul privind funcționarea Uniunii Europene (TFUE) prevede că Uniunea are, de asemenea, competență exclusivă „în ceea ce privește încheierea unui acord internațional în cazul în care această încheiere este prevăzută de un act legislativ al Uniunii, ori este necesară pentru a permite Uniunii să își exercite competența internă, sau în măsura în care aceasta ar putea aduce atingere normelor comune sau ar putea modifica domeniul de aplicare a acestora”.

                  În temeiul Regulamentului (CE) nr. 1073/2009, operațiunile de cabotaj în interiorul Uniunii pot fi efectuate, în anumite condiții, exclusiv de către transportatori care dețin o licență comunitară. Angajamentele internaționale care permit altor transportatori, în special celor din țări terțe, să efectueze astfel de operațiuni au efecte asupra regulamentului menționat, în sensul articolului 3 alineatul (2) din TFUE
                     5
                  .

                  În plus, astfel de angajamente internaționale au efecte și asupra Acordului UE, în special a articolului 20. Acestea nu sunt autorizate conform alineatului (1) din articolul menționat, cu excepția cazurilor prevăzute la alineatul (2).

                  Prin urmare, angajamentele precum cele urmărite de Germania intră în sfera de competență exclusivă a Uniunii. Cu toate acestea, în conformitate cu articolul 2 alineatul (1) din TFUE, Uniunea poate împuternici statele membre să acționeze în domenii în care are competență exclusivă.

                  Obiectivul prezentei propuneri este de a permite Germaniei să modifice acordul bilateral privind transportul rutier încheiat cu Elveția în vederea autorizării operațiunilor de cabotaj în cursul serviciilor de transport rutier internațional de călători cu autocarul și autobuzul în regiunile de frontieră ale celor două țări.

                  Procedura

                  Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE.

               •Coerența cu dispozițiile existente în domeniul de politică vizat

                  În momentul de față, Acordul UE nu autorizează operațiunile de cabotaj în transportul rutier de călători cu autocarul și autobuzul. Cu toate acestea, articolul 20 alineatul (2) din Acordul UE permite exercitarea în continuare a drepturilor de cabotaj preexistente, cu condiția să nu existe nicio discriminare între transportatorii din UE și nicio denaturare a concurenței. Un acord între Germania și Elveția care autorizează operațiunile de cabotaj în cursul furnizării de servicii de transport internațional de călători cu autocarul și autobuzul nu ar modifica drepturile Elveției prevăzute în Acordul UE. În plus, o modificare a acordului bilateral preexistent limitată la cabotajul în regiunile de frontieră respective și, în ceea ce privește nediscriminarea și nedenaturarea concurenței, sub rezerva unor condiții identice cu cele prevăzute la articolul 20 alineatul (2) din Acordul UE, este conformă cu politica aflată la baza excepției prevăzute în dispoziția respectivă.

                  În interiorul UE, cabotajul în transportul rutier de călători cu autocarul și autobuzul este permis în conformitate cu dispozițiile Regulamentului (CE) nr. 1073/2009. Articolul 15 din regulamentul respectiv autorizează operațiunile de cabotaj în cadrul UE (1) pentru servicii ocazionale, (2) pentru servicii regulate speciale, cu condiția ca acestea să facă obiectul unui contract încheiat între organizator și transportator și (3) pentru servicii regulate în cursul unui serviciu regulat internațional, cu excepția serviciilor de transport care satisfac nevoile unui centru urban sau ale unei zone urbane sau necesitățile de transport între aceasta și zonele limitrofe. Modificarea acordului bilateral privind transportul rutier, așa cum a fost solicitat de Germania, ar avea efecte asupra funcționării regulamentului respectiv, dar aceste efecte ar fi suficient de limitate dacă autorizația se acordă sub rezerva condițiilor descrise mai sus.

               •Coerența cu alte politici ale Uniunii

                  O modificare a acordului bilateral privind transportul rutier încheiat între Germania și Elveția în vederea autorizării operațiunilor de cabotaj în cursul furnizării de servicii de transport internațional de călători cu autocarul și autobuzul în regiunile de frontieră ale celor două țări nu ar fi incompatibilă cu nicio altă politică a Uniunii.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic al prezentei propuneri îl constituie articolul 2 alineatul (1) și articolul 91 din TFUE.

               •Subsidiaritate (în cazul competenței neexclusive)

                  Propunerea intră în sfera competenței exclusive a Uniunii.

               •Proporționalitate

                  Unicul obiectiv al prezentei propuneri este de a permite Germaniei, în conformitate cu articolul 2 alineatul (1) din TFUE, să modifice acordul bilateral privind transportul rutier încheiat cu Elveția în vederea autorizării operațiunilor de cabotaj în cursul furnizării serviciilor de transport internațional de călători cu autocarul și autobuzul în regiunile de frontieră dintre cele două țări. În consecință, propunerea de decizie a Parlamentului European și a Consiliului nu depășește ceea ce este necesar pentru atingerea acestui obiectiv.

               •Alegerea instrumentului

                  Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE. Actul propus, de natura unei împuterniciri individuale, urmează să fie adoptat ca răspuns la o solicitare corespunzătoare formulată de Germania. Prin urmare, el ar trebui să ia forma unei decizii adresate Germaniei. În consecință, propunerea de decizie a Parlamentului European și a Consiliului reprezintă un instrument adecvat pentru a împuternici Germania, în conformitate cu articolul 2 alineatul (1) din TFUE, să acționeze în această privință.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultări cu părțile interesate

                  Prezenta propunere se bazează pe o cerere înaintată de Germania și se referă doar la acest stat membru. A fost primită o cerere similară din partea Italiei, care face obiectul unei proceduri paralele.

               4.IMPLICAȚIILE BUGETARE

                  Prezenta propunere nu are implicații asupra bugetului Uniunii.

               2019/0107 (COD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               de împuternicire a Germaniei să modifice acordul bilateral privind transportul rutier încheiat cu Elveția în vederea autorizării operațiunilor de cabotaj în cursul serviciilor de transport rutier internațional de călători cu autocarul și autobuzul în regiunile de frontieră dintre cele două țări

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 2 alineatul (1) și articolul 91,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Economic și Social European
                  6
               ,

               având în vedere avizul Comitetului Regiunilor
                  7
               ,

               hotărând în conformitate cu procedura legislativă ordinară,

               întrucât:

               (1)În conformitate cu articolul 20 alineatul (1) din Acordul dintre Comunitatea Europeană și Confederația Elvețiană privind transportul feroviar și rutier de mărfuri și călători
                  8
                (denumit în continuare „Acordul UE”), transportul călătorilor cu autocarul și autobuzul între două puncte situate pe teritoriul aceleiași părți contractante de către transportatori cu sediul pe teritoriul celeilalte părți contractante, cunoscut sub denumirea de „cabotaj”, nu este autorizat.

               (2)În conformitate cu articolul 20 alineatul (2) din Acordul UE, drepturile de cabotaj existente în temeiul acordurilor bilaterale încheiate între statele membre ale Uniunii și Elveția care erau în vigoare la data încheierii Acordului UE, și anume la 21 iunie 1999, pot fi exercitate în continuare, cu condiția să nu existe nicio discriminare între transportatorii stabiliți în Uniune și nicio denaturare a concurenței. Acordul bilateral privind transportul rutier dintre Germania și Elveția din 1953
                  9
                nu autorizează operațiunile de cabotaj în cursul furnizării de servicii de transport de călători cu autocarul și autobuzul între cele două țări. Prin urmare, dreptul de a efectua astfel de operațiuni ca urmare a unei eventuale modificări a acordului nu se numără printre drepturile care intră sub incidența articolului 20 alineatul (2) din Acordul UE.

               (3)Angajamentele internaționale care permit transportatorilor din Elveția să desfășoare operațiuni de cabotaj pe teritoriul Uniunii sunt susceptibile să aducă atingere articolului 20 din Acordul UE, în măsura în care această dispoziție nu autorizează astfel de operațiuni.

               (4)În plus, în temeiul Regulamentului (CE) nr. 1073/2009
                  10
               , operațiunile de cabotaj pe teritoriul Uniunii pot fi efectuate, în anumite condiții, exclusiv de către transportatori care dețin o licență comunitară. Angajamentele internaționale care permit transportatorilor din țări terțe, care nu dețin o astfel de licență, să desfășoare operațiuni de acest tip pot să aducă atingere regulamentului respectiv.

               (5)În consecință, astfel de angajamente intră în sfera competenței externe exclusive a Uniunii. Statele membre pot negocia sau încheia astfel de angajamente numai dacă sunt împuternicite în acest sens de către Uniune, în conformitate cu articolul 2 alineatul (1) din TFUE.

               (6)Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE.

               (7)Prin scrisoarea din 11 mai 2017, Germania a solicitat o împuternicire din partea Uniunii pentru a modifica acordul privind transportul rutier încheiat cu Elveția în vederea autorizării operațiunilor de cabotaj în cursul furnizării de servicii de transport de călători cu autocarul și autobuzul în regiunile de frontieră ale celor două țări.

               (8)Operațiunile de cabotaj permit creșterea factorului de încărcare al vehiculelor, ceea ce sporește eficiența economică a serviciilor. Prin urmare, este oportun să se autorizeze astfel de operațiuni în cursul furnizării de servicii de transport internațional de călători cu autocarul și autobuzul în regiunile de frontieră ale Elveției și Germaniei. Acest lucru ar putea consolida și mai mult integrarea strânsă a acestor regiuni de frontieră.

               (9)Pentru a garanta că operațiunile de cabotaj în cauză nu modifică în mod excesiv funcționarea pieței interne a serviciilor de transport cu autocarul și autobuzul stabilite prin Regulamentul (CE) nr. 1073/2009, autorizarea lor trebuie să fie supusă condiției inexistenței unei discriminări între transportatorii stabiliți în Uniune sau a unei denaturări a concurenței.

               (10)Din același motiv, operațiunile de cabotaj trebuie să fie autorizate doar în regiunile de frontieră ale Germaniei în cursul furnizării de servicii de transport cu autocarul și autobuzul între Germania și Elveția. În acest scop, este necesar să se definească regiunile de frontieră ale Germaniei în sensul prezentei decizii într-un mod care să țină seama de funcționarea Regulamentului (CE) nr. 1073/2009, permițând totodată creșterea eficienței operațiunilor în cauză,

               ADOPTĂ PREZENTA DECIZIE:

               Articolul 1

               Prin prezenta decizie, Germania este împuternicită să modifice acordul bilateral privind transportul rutier încheiat cu Elveția în vederea autorizării operațiunilor de cabotaj în regiunile de frontieră din Germania și Elveția în cursul furnizării de servicii de transport cu autocarul și autobuzul între cele două țări, cu condiția să nu existe nicio discriminare între transportatorii stabiliți în Uniune și nicio denaturare a concurenței.

               În sensul primului paragraf, regiunile de frontieră ale Germaniei sunt considerate districtele administrative Freiburg și Tübingen din Baden-Württemberg și districtul administrativ Suabia din Bavaria.

               Articolul 2

               Germania informează Comisia cu privire la modificarea acordului bilateral privind transportul rutier încheiat cu Elveția în conformitate cu articolul 1 din prezenta decizie și notifică textul acordului respectiv. Comisia informează Consiliul și Parlamentul European în acest sens.

               Articolul 3

               Prezenta decizie se adresează Republicii Federale Germania.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        Acord între Comunitatea Europeană și Confederația Elvețiană privind transportul feroviar și rutier de mărfuri și călători, JO L 114, 30.4.2002, p. 91.

                     (2)

                        Articolul 20 alineatul (2) ultima teză din Acordul UE precizează că drepturile corespunzătoare sunt enumerate în anexa 8 la acord, însă anexa 8 enumeră în prezent numai drepturile pentru transportul de călători în trafic triunghiular [în conformitate cu articolul 19 alineatul (2) din Acordul UE], nu și drepturi de cabotaj.

                     În 2007, Franța și-a modificat acordul bilateral privind transportul rutier cu Elveția din 1951 pentru a permite cabotajul în regiunile de frontieră ale celor două țări în cursul furnizării de servicii transfrontaliere regulate între cele două țări. Franța este acum singura țară care a încheiat un acord cu Elveția care permite cabotajul în transportul rutier de călători cu autocarul și autobuzul.

                     (3)

                        Textul acordului poate fi accesat online la nr. „0.741.619.136” în repertoriul legislației federale (
                  https://www.admin.ch/gov/de/start/bundesrecht/systematische-sammlung.html
                  ).

                     (4)

                        Regulamentul (CE) nr. 1073/2009 al Parlamentului European și al Consiliului din 21 octombrie 2009 privind normele comune pentru accesul la piața internațională a serviciilor de transport cu autocarul și autobuzul și de modificare a Regulamentului (CE) nr. 561/2006, JO L 300, 14.11.2009, p. 88.

                     (5)

                        Pentru o situație similară, cf. Avizul 2/15 al Curții de Justiție a Uniunii Europene din 16 mai 2017, EU:C:2017:376, punctele 189 și 190.

                     (6)

                        JO C , , p. .

                     (7)

                        JO C , , p. .

                     (8)

                        JO L 114, 30.4.2002, p. 91.

                     (9)

                        Text disponibil sub numărul „0.741.619.136” în repertoriul legislației federale elvețiene.

                     (10)

                        JO L 300, 14.11.2009, p. 88.


               COMISIA EUROPEANĂ
            Bruxelles, 13.5.2019
            COM(2019) 223 final
            2019/0108(COD)
            Propunere de
            DECIZIE A PARLAMENTULUI EUROPEAN ȘI A CONSILIULUI
            de împuternicire a Italiei în vederea negocierii și a încheierii unui acord cu Elveția care să autorizeze operațiunile de cabotaj în cursul serviciilor de transport rutier internațional de călători cu autocarul și autobuzul în regiunile de frontieră dintre cele două țări

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Obiectul propunerii

                  Regiunile de frontieră din Italia și Elveția sunt strâns integrate. Numeroși italieni fac naveta pentru a lucra în Elveția și viceversa, iar traficul rutier transfrontalier de călători este dinamic. Există o serie de servicii de transport cu autobuzul și autocarul care traversează frontiera, conectând astfel regiunile frontaliere ale celor două țări.

                  Transportul rutier bilateral de călători și de mărfuri între Elveția și UE este reglementat de Acordul privind transportul terestru între UE și Elveția
                     1
                   (denumit în continuare „Acordul UE”).

                  În conformitate cu articolul 20 alineatul (1) din Acordul UE, „[t]ransportul între două puncte situate pe teritoriul aceleiași părți contractante efectuat de către transportatori stabiliți pe teritoriul celeilalte părți contractante nu este autorizat conform prezentului acord”. Aceasta înseamnă că transportatorii care furnizează serviciile de transport de călători care traversează frontiera pot transporta călători numai pentru a trece frontiera sau pe teritoriul părții contractante în care sunt stabiliți. Operatorii de transport cu autobuzul și cu autocarul stabiliți în Elveția nu pot transporta călători între două puncte situate în partea italiană a frontierei, iar operatorii stabiliți în UE nu pot transporta călători între două puncte de pe partea elvețiană a frontierei.

                  Articolul 20 alineatul (2) din Acordul UE permite exercitarea în continuare a drepturilor preexistente în temeiul acordurilor bilaterale încheiate între state membre ale UE și Elveția care erau în vigoare la momentul încheierii Acordului UE, cu condiția să nu existe nicio discriminare între transportatorii din UE și nicio denaturare a concurenței. Prin urmare, cabotajul în transportul de călători cu autocarul și autobuzul este posibil în cadrul relațiilor cu Elveția dacă era prevăzut într-un acord încheiat între un stat membru al UE și Elveția care era în vigoare la 21 iunie 1999. În practică, niciunul dintre acordurile bilaterale relevante dintre statele membre și Elveția care erau în vigoare la momentul respectiv nu prevedea drepturi de cabotaj pentru transportul de călători cu autocarul și autobuzul
                     2
                  .

                  Prin scrisoarea din 7 februarie 2018, Italia a informat Comisia că ar dori să negocieze și să încheie un acord cu Elveția care să autorizeze operațiunile de cabotaj în cursul furnizării de servicii de transport internațional de călători cu autocarul și autobuzul în regiunile de frontieră dintre cele două țări. În cadrul reuniunii din iunie 2018 a Comitetului UE-Elveția pentru transporturi terestre, instituit prin Acordul UE, Elveția a informat Comisia că este, de asemenea, interesată să încheie un astfel de acord.

                  Cabotajul în transportul de călători cu autocarul și autobuzul poate îmbunătăți eficiența operațiunilor de transport, deoarece permite creșterea factorului de încărcare al vehiculului. Prin urmare, UE este, în general, favorabilă deschiderii pieței cabotajului, așa cum a procedat și în interiorul UE, în conformitate cu Regulamentul (CE) nr. 1073/2009 privind normele comune pentru accesul la piața internațională a serviciilor de transport cu autocarul și autobuzul
                     3
                   [denumit în continuare „Regulamentul (CE) nr. 1073/2009”]. Autorizarea operațiunilor de cabotaj în contextul furnizării de servicii de transport internațional de călători cu autocarul și autobuzul în regiunile de frontieră dintre Italia și Elveția ar permite transportatorilor implicați să devină mai competitivi și mai eficienți.

                  Competența UE

                  Articolul 3 alineatul (2) din Tratatul privind funcționarea Uniunii Europene (TFUE) prevede că Uniunea are, de asemenea, competență exclusivă „în ceea ce privește încheierea unui acord internațional în cazul în care această încheiere este prevăzută de un act legislativ al Uniunii, ori este necesară pentru a permite Uniunii să își exercite competența internă, sau în măsura în care aceasta ar putea aduce atingere normelor comune sau ar putea modifica domeniul de aplicare a acestora”.

                  În temeiul Regulamentului (CE) nr. 1073/2009, operațiunile de cabotaj în interiorul Uniunii pot fi efectuate, în anumite condiții, exclusiv de către transportatori care dețin o licență comunitară. Angajamentele internaționale care permit altor transportatori, în special celor din țări terțe, să efectueze astfel de operațiuni au efecte asupra regulamentului menționat, în sensul articolului 3 alineatul (2) din TFUE
                     4
                  .

                  În plus, astfel de angajamente internaționale au efecte și asupra Acordului UE, în special a articolului 20. Acestea nu sunt autorizate conform alineatului (1) din articolul menționat, cu excepția cazurilor prevăzute la alineatul (2).

                  Prin urmare, angajamentele precum cele urmărite de Italia intră în sfera de competență exclusivă a Uniunii. Cu toate acestea, în conformitate cu articolul 2 alineatul (1) din TFUE, Uniunea poate împuternici statele membre să acționeze în domenii în care are competență exclusivă.

                  Obiectivul prezentei propuneri este de a permite Italiei să negocieze și să încheie un acord cu Elveția care să autorizeze operațiunile de cabotaj în cursul serviciilor de transport rutier transfrontalier de călători cu autobuzul și autocarul în regiunile de frontieră ale celor două țări.

                  Procedura

                  Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE.

               •Coerența cu dispozițiile existente în domeniul de politică vizat

                  În momentul de față, Acordul UE nu autorizează operațiunile de cabotaj în transportul rutier de călători cu autocarul și autobuzul. Cu toate acestea, articolul 20 alineatul (2) din Acordul UE permite exercitarea în continuare a drepturilor de cabotaj preexistente, cu condiția să nu existe nicio discriminare între transportatorii din UE și nicio denaturare a concurenței. Un acord între Italia și Elveția care autorizează operațiunile de cabotaj în cursul furnizării de servicii de transport internațional de călători cu autocarul și autobuzul nu ar modifica drepturile Elveției prevăzute în Acordul UE. În plus, încheierea unui acord bilateral limitat la cabotajul în regiunile de frontieră respective și, în ceea ce privește nediscriminarea și nedenaturarea concurenței, sub rezerva unor condiții identice cu cele prevăzute la articolul 20 alineatul (2) din Acordul UE, este conformă cu politica aflată la baza excepției prevăzute în dispoziția respectivă.

                  În interiorul UE, cabotajul în transportul rutier de călători cu autocarul și autobuzul este permis în conformitate cu dispozițiile Regulamentului (CE) nr. 1073/2009. Articolul 15 din regulamentul respectiv autorizează operațiunile de cabotaj în cadrul UE (1) pentru servicii ocazionale, (2) pentru servicii regulate speciale, cu condiția ca acestea să facă obiectul unui contract încheiat între organizator și transportator și (3) pentru servicii regulate în cursul unui serviciu regulat internațional, cu excepția serviciilor de transport care satisfac nevoile unui centru urban sau ale unei zone urbane sau necesitățile de transport între aceasta și zonele limitrofe. Încheierea unui acord bilateral privind transportul rutier, așa cum a fost solicitat de Italia, ar avea efecte asupra funcționării regulamentului respectiv, dar aceste efecte ar fi suficient de limitate dacă autorizația se acordă sub rezerva condițiilor descrise mai sus.

               •Coerența cu alte politici ale Uniunii

                  Un acord între Italia și Elveția care autorizează operațiunile de cabotaj în cursul furnizării de servicii de transport internațional de călători cu autocarul și autobuzul în regiunile de frontieră ale celor două țări nu ar fi incompatibil cu nicio altă politică a Uniunii.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic al prezentei propuneri îl constituie articolul 2 alineatul (1) și articolul 91 din TFUE.

               •Subsidiaritate (în cazul competenței neexclusive)

                  Propunerea intră în sfera competenței exclusive a Uniunii.

               •Proporționalitate

                  Obiectivul propunerii este de a autoriza, în temeiul articolului 2 alineatul (1) din TFUE, negocierea și încheierea unui acord bilateral între Italia și Elveția care să autorizeze operațiunile de cabotaj în cursul furnizării de servicii de transport internațional de călători cu autocarul și autobuzul în regiunile de frontieră dintre cele două țări. În consecință, propunerea de decizie a Parlamentului European și a Consiliului nu depășește ceea ce este necesar pentru atingerea acestui obiectiv.

               •Alegerea instrumentului

                  Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE. Actul propus, de natura unei împuterniciri individuale, urmează să fie adoptat ca răspuns la o solicitare corespunzătoare formulată de Italia. Prin urmare, el ar trebui să ia forma unei decizii adresate Italiei. În consecință, propunerea de decizie a Parlamentului European și a Consiliului reprezintă un instrument adecvat pentru a împuternici Italia, în conformitate cu articolul 2 alineatul (1) din TFUE, să acționeze în această privință.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultări cu părțile interesate

                  Prezenta propunere se bazează pe o cerere înaintată de Italia și se referă doar la acest stat membru. A fost primită o cerere similară din partea Germaniei, care face obiectul unei proceduri paralele.

               4.IMPLICAȚIILE BUGETARE

                  Prezenta propunere nu are implicații asupra bugetului Uniunii.

               2019/0108 (COD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               de împuternicire a Italiei în vederea negocierii și a încheierii unui acord cu Elveția care să autorizeze operațiunile de cabotaj în cursul serviciilor de transport rutier internațional de călători cu autocarul și autobuzul în regiunile de frontieră dintre cele două țări

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 2 alineatul (1) și articolul 91,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Economic și Social European
                  5
               ,

               având în vedere avizul Comitetului Regiunilor
                  6
               ,

               hotărând în conformitate cu procedura legislativă ordinară,

               întrucât:

               (1)În conformitate cu articolul 20 alineatul (1) din Acordul dintre Comunitatea Europeană și Confederația Elvețiană privind transportul feroviar și rutier de mărfuri și călători
                  7
                (denumit în continuare „Acordul UE”), transportul călătorilor cu autocarul și autobuzul între două puncte situate pe teritoriul aceleiași părți contractante de către transportatori cu sediul pe teritoriul celeilalte părți contractante, cunoscut sub denumirea de „cabotaj”, nu este autorizat.

               (2)În conformitate cu articolul 20 alineatul (2) din Acordul UE, drepturile de cabotaj existente în temeiul acordurilor bilaterale încheiate între statele membre ale Uniunii și Elveția care erau în vigoare la data încheierii Acordului UE, și anume la 21 iunie 1999, pot fi exercitate în continuare, cu condiția să nu existe nicio discriminare între transportatorii stabiliți în Uniune și nicio denaturare a concurenței. Italia nu a încheiat un acord bilateral cu Elveția care să autorizeze operațiunile de cabotaj în cursul furnizării de servicii de transport de călători cu autocarul și autobuzul între cele două țări. Prin urmare, dreptul de a efectua astfel de operațiuni ca urmare a eventualei încheieri a unui asemenea acord nu se numără printre drepturile care intră sub incidența articolului 20 alineatul (2) din Acordul UE.

               (3)Angajamentele internaționale care permit transportatorilor din Elveția să desfășoare operațiuni de cabotaj pe teritoriul Uniunii sunt susceptibile să aducă atingere articolului 20 din Acordul UE, în măsura în care această dispoziție nu autorizează astfel de operațiuni.

               (4)În plus, în temeiul Regulamentului (CE) nr. 1073/2009
                  8
               , operațiunile de cabotaj pe teritoriul Uniunii pot fi efectuate, în anumite condiții, exclusiv de către transportatori care dețin o licență comunitară. Angajamentele internaționale care permit transportatorilor din țări terțe, care nu dețin o astfel de licență, să desfășoare operațiuni de acest tip pot să aducă atingere regulamentului respectiv.

               (5)În consecință, astfel de angajamente intră în sfera competenței externe exclusive a Uniunii. Statele membre pot negocia sau încheia astfel de angajamente numai dacă sunt împuternicite în acest sens de către Uniune, în conformitate cu articolul 2 alineatul (1) din TFUE.

               (6)Operațiunile de cabotaj din Uniune efectuate de către transportatori din țări terțe, care nu dețin o licență comunitară în conformitate cu Regulamentul (CE) nr. 1073/2009, au un impact asupra funcționării pieței interne a serviciilor de transport cu autocarul și autobuzul stabilite de către legiuitorul Uniunii prin Regulamentul (CE) nr. 1073/2009. Prin urmare, este necesar ca orice împuternicire în temeiul articolului 2 alineatul (1) din TFUE să fie acordată de legiuitorul Uniunii, în conformitate cu procedura legislativă menționată la articolul 91 din TFUE.

               (7)Prin scrisoarea din 7 februarie 2018, Italia a solicitat o împuternicire din partea Uniunii în vederea încheierii unui acord cu Elveția care să autorizeze operațiunile de cabotaj în cursul furnizării de servicii de transport internațional de călători cu autocarul și autobuzul în regiunile de frontieră ale celor două țări.

               (8)Operațiunile de cabotaj permit creșterea factorului de încărcare al vehiculelor, ceea ce sporește eficiența economică a serviciilor. Prin urmare, este oportun să se autorizeze astfel de operațiuni în cursul furnizării de servicii de transport internațional de călători cu autocarul și autobuzul în regiunile de frontieră ale Elveției și Italiei. Acest lucru ar putea consolida și mai mult integrarea strânsă a acestor regiuni de frontieră.

               (9)Pentru a garanta că operațiunile de cabotaj în cauză nu modifică în mod excesiv funcționarea pieței interne a serviciilor de transport cu autocarul și autobuzul stabilite prin Regulamentul (CE) nr. 1073/2009, autorizarea lor trebuie să fie supusă condiției inexistenței unei discriminări între transportatorii stabiliți în Uniune sau a unei denaturări a concurenței.

               (10)Din același motiv, operațiunile de cabotaj trebuie să fie autorizate doar în regiunile de frontieră ale Italiei în cursul furnizării de servicii de transport cu autocarul și autobuzul între Italia și Elveția. În acest scop, este necesar să se definească regiunile de frontieră ale Italiei în sensul prezentei decizii într-un mod care să țină seama de funcționarea Regulamentului (CE) nr. 1073/2009, permițând totodată creșterea eficienței operațiunilor în cauză,

               ADOPTĂ PREZENTA DECIZIE:

               Articolul 1

               Prin prezenta decizie, Italia este împuternicită să negocieze și să încheie un acord cu Elveția de autorizare a operațiunilor de cabotaj în regiunile de frontieră din Italia și Elveția în cursul furnizării de servicii de transport cu autocarul și autobuzul între cele două țări, cu condiția să nu existe nicio discriminare între transportatorii stabiliți în Uniune și nicio denaturare a concurenței.

               În sensul primului paragraf, regiunile de frontieră ale Italiei sunt considerate regiunile Piemont și Lombardia și regiunile autonome Valle d’Aosta și Trentino-Alto Adige.

               Articolul 2

               Italia informează Comisia cu privire la încheierea unui acord în conformitate cu articolul 1 din prezenta decizie și notifică textul acordului respectiv. Comisia informează Consiliul și Parlamentul European în acest sens.

               Articolul 3

               Prezenta decizie se adresează Republicii Italiene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        Acord între Comunitatea Europeană și Confederația Elvețiană privind transportul feroviar și rutier de mărfuri și călători, JO L 114, 30.4.2002, p. 91.

                     (2)

                        Articolul 20 alineatul (2) ultima teză din Acordul UE precizează că drepturile corespunzătoare sunt enumerate în anexa 8 la acord, însă anexa 8 enumeră în prezent numai drepturile pentru transportul de călători în trafic triunghiular [în conformitate cu articolul 19 alineatul (2) din Acordul UE], nu și drepturi de cabotaj.
                     În 2007, Franța și-a modificat acordul bilateral privind transportul rutier cu Elveția din 1951 pentru a permite cabotajul în regiunile de frontieră ale celor două țări în cursul furnizării de servicii transfrontaliere regulate între cele două țări. Franța este acum singura țară care a încheiat un acord cu Elveția care permite cabotajul în transportul rutier de călători cu autocarul și autobuzul.

                     (3)

                        Regulamentul (CE) nr. 1073/2009 al Parlamentului European și al Consiliului din 21 octombrie 2009 privind normele comune pentru accesul la piața internațională a serviciilor de transport cu autocarul și autobuzul și de modificare a Regulamentului (CE) nr. 561/2006, JO L 300, 14.11.2009, p. 88.

                     (4)

                        Pentru o situație similară, cf. Avizul 2/15 al Curții de Justiție a Uniunii Europene din 16 mai 2017, EU:C:2017:376, punctele 189 și 190.

                     (5)

                        JO C , , p. .

                     (6)

                        JO C , , p. .

                     (7)

                        JO L 114, 30.4.2002, p. 91.

                     (8)

                        JO L 300, 14.11.2009, p. 88.


               COMISIA EUROPEANĂ
            Bruxelles, 9.7.2019
            COM(2019) 298 final
            2019/0143(NLE)
            Propunere de
            DECIZIE A CONSILIULUI
            privind poziția care trebuie adoptată, în numele Uniunii Europene, în cadrul procedurii scrise care urmează să fie lansată de către Comitetul de experți tehnici al Organizației Interguvernamentale pentru Transporturile Internaționale Feroviare (OTIF) pentru adoptarea unor modificări ale RNV și UTP TAF

               EXPUNERE DE MOTIVE

               1.Obiectul propunerii

               Cea de a 12-a sesiune a Comitetului de experți tehnici (CTE) al Organizației Interguvernamentale pentru Transporturile Internaționale Feroviare (OTIF) va avea loc la Berna în perioada 12-13 iunie 2019. Ordinea de zi a reuniunii include următoarele:

               –o propunere de decizie de modificare a Sistemului registrelor OTIF – Registrele naționale ale vehiculelor (RNV) pentru materialul rulant;

               –o propunere de decizie de modificare a anexei 1 la specificațiile tehnice uniforme ale OTIF – aplicațiile telematice pentru transportul de marfă (UTP TAF).

               (a)Specificațiile actuale ale RNV aplicabile în temeiul normelor OTIF sunt echivalente cu cele prevăzute de Decizia 2007/756/CE a Comisiei
                  1
               .

               În cadrul celui de-al patrulea pachet feroviar, Comisia a adoptat Decizia de punere în aplicare (UE) 2018/1614
                  2
               , care prevede specificații actualizate pentru registrele naționale ale vehiculelor din UE și specificații pentru registrul european al vehiculelor (REV), care va înlocui registrele naționale ale vehiculelor din UE începând din 2021, și abrogă Decizia 2007/756/CE a Comisiei.

               Scopul deciziei CTE este de a modifica RNV și de a menține echivalența acestuia cu Decizia de punere în aplicare (UE) 2018/1614 a Comisiei.

               (b)Specificațiile tehnice uniforme (UTP-urile) OTIF sunt un set de specificații tehnice care decurg din principiile, obiectivele și procedurile COTIF pentru construirea și exploatarea materialului feroviar, cu obiectivul general de a atinge un grad maxim de interoperabilitate. În acest sens, UTP-urile OTIF sunt echivalente cu specificațiile tehnice de interoperabilitate (STI) ale UE.

               UTP TAF stabilesc cerințe de bază și suplimentare în ceea ce privește procesul de comunicare dintre întreprinderile feroviare și administratorii de infrastructură, bazele de date care sunt destinate să fie utilizate pentru a urmări mișcările trenurilor și ale vagoanelor și informațiile care trebuie furnizate clienților transportului de marfă, fără de care subsistemul TAF nu poate funcționa. În prezent, acestea sunt echivalente cu STI TAF specificate în Regulamentul (UE) nr. 1305/2014 al Comisiei
                  3
                și în Regulamentul de punere în aplicare (UE) 2018/278 al Comisiei
                  4
               .

               La 27 mai 2019, Comisia a adoptat o modificare a Regulamentului (UE) nr. 1305/2014 al Comisiei
                  5
               .

               Scopul deciziei de modificare a UTP TAF este menținerea echivalenței acestora cu Regulamentul (UE) nr. 1305/2014 al Comisiei, astfel cum a fost modificat recent.

               Poziția care urmează să fie adoptată în numele Uniunii cu privire la deciziile menționate mai sus, care urmează să fie adoptate de CTE, trebuie stabilită printr-o decizie a Consiliului în temeiul articolului 218 alineatul (9) din TFUE.

               2.Contextul propunerii

               2.1.Convenția privind transporturile internaționale feroviare (COTIF)

               Convenția COTIF este textul juridic fondator al OTIF. În temeiul articolului 2 alineatul (1) din COTIF, scopul său este să promoveze, să îmbunătățească și să faciliteze, din toate punctele de vedere, traficul internațional feroviar, în special prin stabilirea de regimuri de drept uniform în diferite domenii juridice referitoare la traficul internațional feroviar. De asemenea, COTIF reglementează funcționarea organizației, precum și obiectivele, atribuțiile, relațiile cu statele contractante și activitățile sale în general.

               Prin urmare, COTIF abordează legislația feroviară în privința unui număr de aspecte juridice și tehnice diferite legate de domeniul feroviar, împărțite în două secțiuni: convenția însăși, care reglementează funcționarea OTIF, și cele opt apendice (inclusiv noul apendice H care urmează să fie adoptat în cursul celei de a 13-a Adunări generale a OTIF, ce va avea loc în curând) care instituie legislația feroviară uniformă.

               –Apendicele A – Contract de transport internațional feroviar de călători (CIV)

               –Apendicele B – Contract de transport internațional feroviar de marfă (CIM)

               –Apendicele C – Transportul internațional feroviar al mărfurilor periculoase (RID)

               –Apendicele D – Contract de utilizare a vehiculelor în traficul internațional feroviar (CUV)

               –Apendicele E – Contract de utilizare a infrastructurii în traficul internațional feroviar (CUI)

               –Apendicele F – Reguli uniforme privind validarea standardelor tehnice și adoptarea de specificații tehnice uniforme aplicabile materialului feroviar destinat utilizării în traficul internațional (RU APTU)

               –Apendicele G – Reguli uniforme privind admiterea din punct de vedere tehnic a materialului feroviar utilizat în traficul internațional (RU ATMF)

               –Apendicele H – Reguli uniforme privind exploatarea în condiții de siguranță a trenurilor în traficul internațional (RU EST)

               Pe baza apendicelor F și G la COTIF, există 12 UTP-uri privind interoperabilitatea tehnică.

               COTIF se aplică în 46 de state, între care 26 de state membre ale UE (toate statele membre cu excepția Maltei și a Ciprului).

               2.2.Acordul dintre Uniunea Europeană și Organizația Interguvernamentală pentru Transporturile Internaționale Feroviare (OTIF)

               La 16 iunie 2011, Consiliul a adoptat Decizia 2013/103/UE a Consiliului
                  6
                prin care s-a semnat și s-a încheiat Acordul dintre Uniunea Europeană și OTIF privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999. Acordul a intrat în vigoare la 1 iulie 2011.

               Atât Uniunea, cât și statele sale membre, cu excepția Ciprului și a Maltei, sunt părți la acord. Decizia 2013/103/UE a Consiliului prevede că Uniunea este reprezentată la reuniunile OTIF de către Comisie. De asemenea, decizia conține o Declarație din partea Uniunii cu privire la exercitarea competențelor (anexa I) și prevede proceduri interne pentru Consiliu, pentru statele membre și pentru Comisie în ceea ce privește lucrările din cadrul OTIF (anexa III).

               2.3.Comitetul de experți tehnici din cadrul OTIF

               CTE este un organ al OTIF înființat prin articolul 8 din COTIF. El este format din statele membre ale OTIF care aplică apendicele F și G (APTU, ATMF) la COTIF.

               CTE are competență în ceea ce privește interoperabilitatea și armonizarea tehnică în domeniul feroviar, precum și procedurile de agrement tehnic. El elaborează apendicele APTU și ATMF și regulile uniforme aferente, care se aplică materialului feroviar destinat să fie utilizat în traficul internațional și care se referă în special la:

               ·adoptarea de specificații tehnice privind vehiculele și infrastructura și validarea standardelor;

               ·procedurile pentru evaluarea conformității vehiculelor;

               ·dispozițiile privind întreținerea vehiculelor;

               ·responsabilitățile privind compunerea trenurilor și utilizarea în siguranță a vehiculelor;

               ·dispozițiile privind evaluarea și analiza riscurilor;

               ·specificațiile pentru registre.

               În prezent, CTE are un grup de lucru permanent (WG TECH) care este responsabil cu pregătirea deciziilor comitetului.

               2.4.Adoptarea actelor de către CTE

               Procesul obișnuit de adoptare a UTP-urilor este prevăzut la articolele 6 și 8 din APTU și poate dura aproximativ un an și jumătate.

               2.5.Actele care urmează să fie adoptate prin procedură scrisă de către CTE al OTIF

               CTE a propus adoptarea prin procedură scrisă a deciziei privind următoarele modificări:

               –o propunere de decizie de modificare a RNV;

               –o propunere de decizie de modificare a anexei 1 la UTP TAF.

               2.5.1.Modificarea specificațiilor RNV

               Scopul deciziei de modificare a specificațiilor RNV este de a menține echivalența acestuia cu Decizia de punere în aplicare (UE) 2018/1614 a Comisiei.

               În acest scop, modificările vizează procedurile referitoare la registre și înregistrări. Acestea nu privesc software-ul sau funcționarea RNV.

               Pe scurt, modificările constau în:

               ·introducerea noii cerințe conform căreia statele contractante din afara UE îl informează pe secretarul general al OTIF cu privire la datele de contact ale entităților de înregistrare, care sunt publicate ulterior de către secretarul general al OTIF (punctul 2.3 nou adăugat);

               ·introducerea unui termen (20 de zile lucrătoare) pentru înregistrarea modificărilor în RNV (la punctul 3.2.3);

               ·clarificarea în detaliu a procesului de înregistrare suplimentară pentru vehiculele care nu au fost înregistrate în RNV, în legătură cu Registrul centralizat european virtual al vehiculelor (RCEVV) (3.2.5);

               ·clarificări suplimentare privind modul de transferare a înregistrării între RNV-uri și modul de modificare a numărului european de vehicul (NEV) (3.2.6);

               ·actualizarea tabelelor cu drepturile de acces (3.3) și a listei codurilor de restricție armonizate (apendicele 1 – Codificarea restricțiilor);

               ·actualizarea structurii și a conținutului numărului european de identificare (NEI) [apendicele 2: codul țării (câmpul 1) și tipul documentului (câmpul 2)];

               ·modificări editoriale în întregul text.

               În conformitate cu articolul 20 alineatul (1) litera (e) din COTIF și cu articolul 13 alineatele (1), (4) și (5) din Regulile uniforme ATMF, CTE are competența de a lua decizii cu privire la aceste modificări.

               2.5.2.Modificarea UTP TAF

               Scopul deciziei de modificare a UTP TAF este menținerea echivalenței acestora cu STI TAF incluse în Regulamentul (UE) nr. 1305/2014 al Comisiei, astfel cum a fost modificat recent.

               La fel ca STI TAF, UTP TAF fac trimitere la documentele tehnice publicate și actualizate periodic (de obicei, cel puțin o dată pe an) pe site-ul web al Agenției Uniunii Europene pentru Căile Ferate. Cele mai recente actualizări ale acestor documente tehnice constau în adaptări minore legate în mod specific de formatul datelor și al mesajelor pentru schimbul de informații între întreprinderile feroviare și administratorii de infrastructură.

               Întrucât modificarea acestor referințe constituie, la nivel oficial, o modificare a UTP TAF, aceasta trebuie să facă obiectul unei decizii a CTE în conformitate cu articolul 20 alineatul (1) litera (b) din COTIF și cu articolul 6 din APTU.

               Actele preconizate vor fi obligatorii din punct de vedere juridic pentru statele membre ale OTIF și pentru organizațiile de integrare economică regională care au aderat la COTIF, în special Uniunea Europeană.

               2.6.Competența Uniunii și drepturile de vot

               În temeiul articolului 6 din Acordul UE-OTIF:

               1. În ceea ce privește deciziile privind aspecte care sunt de competența exclusivă a Uniunii Europene, Uniunea Europeană va exercita drepturile de vot ale statelor sale membre în temeiul convenției.

               2. În ceea ce privește deciziile privind aspecte care sunt de competența partajată a Uniunii și a statelor sale membre, votează fie Uniunea, fie statele sale membre.

               3. Sub rezerva dispozițiilor de la articolul 26 alineatul (7) din convenție, Uniunea dispune de un număr de voturi egal cu cel al statelor sale membre care sunt în același timp parte la convenție. Atunci când votează Uniunea, nu votează statele sale membre.

               În temeiul dreptului Uniunii, acesteia i s-a conferit competență exclusivă în materie de transporturi feroviare în cazul în care COTIF sau instrumentele juridice adoptate în temeiul său pot afecta sau modifica domeniul de aplicare al acestor norme existente ale Uniunii. Normele Uniunii vor fi în mod clar afectate de adoptarea unor astfel de modificări, deoarece obiectivul măsurii este de a alinia RNV și UTP TAF cu Decizia de punere în aplicare (UE) 2018/1614 a Comisiei, respectiv cu Regulamentul (UE) nr. 1305/2014 al Comisiei, astfel cum a fost modificat recent.

               Întrucât Uniunea are competență exclusivă în aspectele care intră în domeniul de aplicare al deciziilor CTE menționate mai sus, Uniunea, reprezentată de Comisie, exercită drepturile de vot în ceea ce privește adoptarea acestor două decizii.

               3.Poziția care urmează să fie adoptată în numele Uniunii

               Din toate motivele menționate mai sus, Uniunea ar trebui să voteze pentru.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  7
               .

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               4.1.2.Aplicarea în cazul în discuție

               Actele pe care trebuie să le adopte CTE sunt acte cu efecte juridice. Actele avute în vedere au efecte juridice deoarece modifică cadrul juridic al OTIF prin alinierea UTP-urilor COTIF la STI-urile UE privind subsistemele și au caracter obligatoriu pentru Uniune.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Obiectivul principal și conținutul actului avut în vedere se referă la transportul feroviar.

               Temeiul juridic material al deciziei propuse este, prin urmare, articolul 91 din TFUE.

               4.3.Concluzie

               Temeiul juridic al deciziei propuse ar trebui să fie articolul 91 din TFUE coroborat cu articolul 218 alineatul (9) din TFUE.

               2019/0143 (NLE)

               Propunere de

               DECIZIE A CONSILIULUI

               privind poziția care trebuie adoptată, în numele Uniunii Europene, în cadrul procedurii scrise care urmează să fie lansată de către Comitetul de experți tehnici al Organizației Interguvernamentale pentru Transporturile Internaționale Feroviare (OTIF) pentru adoptarea unor modificări ale RNV și UTP TAF

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Uniunea a aderat la Convenția privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999 („COTIF”), în conformitate cu Decizia 2013/103/UE a Consiliului
                  9
               .

               (2)Toate statele membre, cu excepția Ciprului și a Maltei, sunt părți la COTIF.

               (3)În temeiul articolului 8 din COTIF, a fost înființat Comitetul de experți tehnici („CTE”) al Organizației Interguvernamentale pentru Transporturile Internaționale Feroviare (OTIF). În conformitate cu articolul 20 alineatul (1) litera (e) din COTIF și cu articolul 13 alineatele (1), (4) și (5) din apendicele G (ATMF), CTE are competența de a lua decizii privind adoptarea sau modificarea Sistemului registrelor OTIF – Registrele naționale ale vehiculelor (RNV) pentru materialul rulant. În conformitate cu articolul 20 alineatul (1) litera (b) din COTIF și cu articolul 6 din apendicele F (APTU), CTE are competența de a lua decizii cu privire la adoptarea unor specificații tehnice uniforme – aplicații telematice pentru transportul de marfă (UTP TAF) sau a unei dispoziții de modificare a unei UTP în temeiul apendicelui F (APTU) și al apendicelui G (ATMF) la Convenția COTIF.

               (4)CTE va adopta prin procedură scrisă o propunere de decizie de modificare a specificațiilor RNV și o propunere de decizie de modificare a anexei 1 la UTP TAF.

               (5)Este indicat să se stabilească poziția care urmează să fie adoptată, în numele Uniunii, în cadrul CTE, întrucât modificările propuse vor avea un caracter obligatoriu pentru Uniune.

               (6)Obiectivul acestor amendamente este de a alinia RNV și UTP TAF cu Decizia de punere în aplicare (UE) 2018/1614 a Comisiei
                  10
               , respectiv cu Regulamentul de punere în aplicare (UE) nr. 2019/778 al Comisiei
                  11
               .

               (7)Modificările propuse sunt conforme cu legislația și cu obiectivele strategice ale Uniunii Europene deoarece contribuie la alinierea legislației OTIF la dispozițiile echivalente ale Uniunii și, prin urmare, ar trebui sprijinite de Uniune,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul procedurii scrise care urmează să fie lansată de către Comitetul de experți tehnici al Convenției privind transporturile internaționale feroviare din 9 mai 1980 în ceea ce privește modificările aduse RNV și anexei 1 la UTP TAF este următoarea:

               1.Să voteze pentru modificările RNV propuse de CTE, astfel cum sunt descrise în documentul de lucru al CTE TECH-19001-CTE12-5.1.

               2.Să voteze pentru modificările UTP TAF propuse de CTE, astfel cum sunt descrise în documentul CTE TECH-18037-CTE12-5.2.

               Articolul 3

               După adoptare, actul Comitetului de experți tehnici se publică în Jurnalul Oficial al Uniunii Europene, indicându-se data intrării sale în vigoare.

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 2007/756/CE a Comisiei din 9 noiembrie 2007 de adoptare a unei specificații comune a registrului național al vehiculelor prevăzut la articolul 14 alineatele (4) și (5) din Directivele 96/48/CE și 2001/16/CE (JO L 305, 23.11.2007, p. 30).

                     (2)

                        Decizia de punere în aplicare (UE) 2018/1614 a Comisiei din 25 octombrie 2018 de modificare și abrogare a Deciziei 2007/756/CE a Comisiei (JO L 268, 26.10.2018, p. 53).

                     (3)

                        Regulamentul (UE) nr. 1305/2014 al Comisiei din 11 decembrie 2014 privind specificația tehnică de interoperabilitate referitoare la subsistemul „aplicații telematice pentru transportul de marfă” al sistemului feroviar din Uniunea Europeană și de abrogare a Regulamentului (CE) nr. 62/2006 (JO L 356, 12.12.2014, p. 438).

                     (4)

                        Regulamentul de punere în aplicare (UE) 2018/278 al Comisiei din 23 februarie 2018 de modificare a anexei la Regulamentul (UE) nr. 1305/2014 în ceea ce privește structura mesajelor, modelul de mesaj și de date, baza de date operațională a vagoanelor și a unităților intermodale, precum și adoptarea unui standard IT pentru stratul de comunicare al interfeței comune (JO L 54, 24.2.2018).

                     (5)

                        Regulamentul de punere în aplicare (UE) 2019/778 al Comisiei din 16 mai 2019 de modificare a Regulamentului (UE) nr. 1305/2014 în ceea ce privește gestionarea controlului asupra modificărilor (JO L 139I, 27.5.2019, p. 356-359).

                     (6)

                        Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

                     (7)

                        Hotărârea Curții de Justiție din 7 octombrie 2014 în cauza Germania/Consiliu, C-399/12, ECLI:EU:C:2014:2258, punctul 64.

                     (8)

                        Hotărârea Curții de Justiție din 7 octombrie 2014 în cauza Germania/Consiliu, C-399/12, ECLI:EU:C:2014:2258, punctele 61-64.

                     (9)

                        Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

                     (10)

                        Decizia de punere în aplicare (UE) 2018/1614 a Comisiei din 25 octombrie 2018 de stabilire a specificațiilor pentru registrele vehiculelor menționate la articolul 47 din Directiva (UE) 2016/797 a Parlamentului European și a Consiliului și de modificare și abrogare a Deciziei 2007/756/CE a Comisiei (JO L 268, 26.10.2018, p. 53).

                     (11)

                        Regulamentul de punere în aplicare (UE) 2019/778 al Comisiei din 16 mai 2019 de modificare a Regulamentului (UE) nr. 1305/2014 în ceea ce privește gestionarea controlului asupra modificărilor (JO L 139I, 27.5.2019, p. 356-359).